RETTENS KENDELSE (Anden Afdeling)
19. februar 2004
Sag T-300/97 DEP
Benito Latino
mod
Kommissionen for De Europæiske Fællesskaber
»Retspleje – fastsættelse af sagsomkostninger«
Fuldstændig gengivelse på fransk II - 0000
Angående:         Begæring om fastsættelse af sagsomkostninger som følge af Rettens dom af 15. december 1999, Latino mod Kommissionen (sag T-300/97,
Sml. Pers. I-A, s. 259, og II, s. 1263).
Udfald:         De udgifter, der kan kræves erstattet til gennemførelse af dom af 15. december 1999, sag T-300/97, Latino mod Kommissionen,
fastsættes til 11 000 EUR.
Sammendrag
Retspleje – sagsomkostninger – fastsættelse – udgifter, der kan kræves erstattet – begreb – omstændigheder, der skal tages
i betragtning – udgifter, der følger af advokatskift under sagen – ikke omfattet, medmindre det er umuligt at bibeholde den
oprindelige advokat
(Rettens procesreglement, art. 91)
Da der ikke i fællesskabsretten findes bestemmelser om fastsættelse af honorarer, er Fællesskabets retsinstanser ved fastsættelse
af sagsomkostninger frit stillet ved sin vurdering af de foreliggende oplysninger, idet de dog skal tage hensyn til sagens
genstand og karakter, dens betydning efter fællesskabsretten og dens sværhedsgrad, såvel som til den arbejdsbyrde, de pågældende
befuldmægtigede og rådgivere har båret i forbindelse med sagen, samt parternes økonomiske interesse heri. Fællesskabets retsinstanser
har enekompetence til at fastsætte det beløb, som den tabende part skal erstatte den vindende part i udgifter, der kan kræves
erstattet. Fællesskabets retsinstanser behøver ikke tage hensyn til en national tarif for advokaters honorarer eller til en
eventuel aftale herom mellem den pågældende part og dennes befuldmægtigede.
Yderligere udgifter og honorarer, der er opstået som følge af, at en part har skiftet advokat mellem den skriftlige forhandlings
afslutning og retsmødet, kan kun anses for udgifter, der kan kræves erstattet i henhold til Rettens procesreglements artikel
91, litra b), såfremt dette skift var berettiget af grunde, som gjorde fortsættelsen af den oprindelige advokats fuldmagt
umulig.
(jf. præmis 12, 15 og 19)
Henvisning til: Domstolen, 26. november 1985, sag 318/82 DEP, Leeuwarder Papierwarenfabriek mod Kommissionen, Sml. s. 3727,
præmis 2 og 3; Retten, 15. oktober 1999, sag T-94/96 DEP, Hagleitner mod Kommissionen, ikke trykt i Samling af Afgørelser,
præmis 11.